Document ID: 32013R0772

KOMISIJAS REGULA (ES) Nr. 772/2013
(2013. gada 8. augusts),
ar ko groza II, III un V pielikumu Eiropas Parlamenta un Padomes Regulā (EK) Nr. 396/2005 attiecībā uz difenilamīna maksimālajiem atlieku līmeņiem noteiktos produktos un uz tiem
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu un 18. panta 1. punkta b) apakšpunktu,
tā kā:
(1)
Difenilamīna maksimālie atlieku līmeņi (MAL) tika noteikti Regulas (EK) Nr. 396/2005 II pielikumā un III pielikuma B daļā. Par difenilamīnu tika pieņemts Komisijas 2009. gada 30. novembra Lēmums 2009/859/EK neiekļaut difenilamīnu Padomes Direktīvas 91/414/EEK I pielikumā un atsaukt atļaujas augu aizsardzības līdzekļiem, kuros ir minētā viela (2), kā arī pieņemta Komisijas 2012. gada 29. jūnija Īstenošanas regula (ES) Nr. 578/2012 par darbīgās vielas difenilamīna neapstiprināšanu, ievērojot Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū (3).
(2)
Saskaņā ar Regulas (EK) Nr. 396/2005 12. panta 1. punktu Eiropas Pārtikas nekaitīguma iestāde (“Iestāde”), jo īpaši pārbaudot riskus patērētājiem, 2011. gada 22. augustā sniedza pamatotu atzinumu par esošajiem difenilamīna MAL (4). Minētais atzinums tika nosūtīts Komisijai un dalībvalstīm, kā arī publiskots.
(3)
Šajā atzinumā Iestāde nav paudusi ieteikumu ne iekļaut difenilamīnu Regulas (EK) Nr. 396/2005 IV pielikumā, ne arī iekļaut CXL minētās regulas II pielikumā.
(4)
Visas līdzšinējās tādu augu aizsardzības līdzekļu atļaujas, kas satur difenilamīnu, ir atceltas. Tādēļ būtu jāsvītro II un III pielikumā norādītie šīs aktīvās vielas MAL, izņemot attiecībā uz āboliem un bumbieriem.
(5)
Attiecībā uz difenilamīnu ābolos un bumbieros dalībvalstis, trešās valstis un pārtikas apritē iesaistītie uzņēmēji informēja Komisiju par nenovēršamu krustenisko kontamināciju, kas ietekmē nepastrādātus ābolus un bumbierus un kas izriet no difenilamīna atlieku klātbūtnes glabāšanas telpās, konkrēti - mehānismos, uz virsmām un konteineros un īpaši tvertnēs, kā arī par to, ka šajā fāzē tehniski nav iespējams tos attīrīt.
(6)
Balstoties uz uzraudzības datiem, kas saņemti par krustenisko kontamināciju, ir lietderīgi noteikt pēc iespējas zemu pagaidu MAL, ņemot vērā ar difenilamīnu saistītās patērētāju bažas, un kas aizvien pieļautu nepastrādātu ābolu un bumbieru normālu realizāciju un tirdzniecību.
(7)
Lai gan difenilamīna dokumentācijas datu nepilnības dēļ, uz ko norādījusi Iestāde, patlaban nav iespējams veikt galapatērētāju riska novērtējumu, var pamatoti sagaidīt, ka pagaidu MAL 0,1 mg/kg, kas ir piecdesmit reizes zemāks nekā patlaban spēkā esošais MAL 5 mg/kg, nevajadzētu radīt patērētājiem nepieļaujamu risku.
(8)
Saskaņā ar Regulas (EK) Nr. 396/2005 16. panta 2. punktu, Komisija, balstoties uz visiem jauniem uzraudzības datiem un citiem jauniem elementiem, kas būs kļuvuši pieejami, pārskatīs situāciju divu gadu laikā no šīs regulas spēkā stāšanās dienas.
(9)
Tāpēc attiecīgi būtu jāgroza Regula (EK) Nr. 396/2005.
(10)
Pirms grozīto MAL piemērošanas būtu jāparedz pietiekami ilgs termiņš, lai dalībvalstis, trešās valstis un pārtikas apritē iesaistītie uzņēmēji varētu sagatavoties jauno no MAL izmaiņām izrietošo prasību izpildei.
(11)
Apspriedes ar Savienības tirdzniecības partneriem par jaunajiem MAL notika ar Pasaules Tirdzniecības organizācijas starpniecību, un to komentāri ir ņemti vērā.
(12)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebilduši,
IR PIEŅĒMUSI ŠO REGULU.
1. pants
Regulas (EK) Nr. 396/2005 II, III un V pielikumu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Tomēr to piemēro no 2014. gada 2. marta.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 8. augustā

Labels: 1
17
0
3
6